ते फ्ही इक दिन जदूं उ’नें कमरे च लटू जगांदे गै इक दे थाह्‌र दौं सप्प बरमी पासै दरौड़दे दिक्खे तां खिनै आस्ते ओह् त्र’बके जरूर पर फ्ही कोई खिझ जां खतरा नेईं समझेआ। दूआ सप्प हा जां सपनी, एह् जानने च बी उ’नें गी केईं दिन लग्गी गे हे। फिर जिस दिन उ’नें‌गी एह् जकोन होआ जे दूई सपनी गै तां खिनै आस्तै उन्दे ओठें पर इक मुसकान खिल्लरी गेई ही जेह्‌ड़ी रतना दा चेता औंदे गै पता नेईं कुत्थें लुप्त होई गेई। ओह् काफी दुआस होई गे हे। पर इन्ने दुआस परेशान फ्ही बी नेईं जिन्ने अज्ज हे।